[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.10.2006

COM(2006) 564 végleges

2006/0194 (CNS)

Javaslat:

A TANÁCS RENDELETE

az Írországért Nemzetközi Alap részére nyújtott közösségi pénzügyi hozzájárulásról (2007-2010)

(előterjesztő: a Bizottság) {SEC(2006) 1227}

INDOKOLÁS

Az Írországért Nemzetközi Alap (International Fund for Ireland, IFI) 1986-ban jött létre, hogy hozzájáruljon az 1985. november 15-i angol-ír megállapodás 10. cikke a) pontjának végrehajtásához, amely úgy rendelkezik, hogy „a két kormány előmozdítja az együttműködést a gazdasági és szociális fejlődés elősegítése érdekében Írország mindkét részének azon területein, amelyek az elmúlt évek során az instabilitás következményei miatt legtöbbet szenvedtek, és mérlegeli annak lehetőségét, hogy nemzetközi támogatást biztosítson ehhez a munkához”.

Az IFI célkitűzése, hogy „előmozdítsa a gazdasági és társadalmi haladást, és Írország-szerte bátorítsa a nacionalisták és az unionisták közötti kapcsolatot, párbeszédet és megbékélést”*.

Az Egyesült Államok és más országok korai hozzájárulásait követően az Európai Közösség – felismerve, hogy az IFI célkitűzései tükröződnek a maga által követettekben – gyakorlati támogatást kívánt nyújtani a kezdeményezéshez. 1989-ben kezdett hozzájárulni az IFI-hoz. Az EK finanszírozása jelenleg az Alaphoz érkező éves hozzájárulások körülbelül 48 %-át, és máig a halmozott hozzájárulások 40 %-át teszi ki. A Bizottság 1989 eleje óta minden IFI igazgatótanácsi ülésen egy megfigyelővel képviselteti magát.

A politikai háttér az évek során fejlődésen ment keresztül: 1994-ben tűzszünetet jelentettek be a főbb félkatonai csoportok; 1998 áprilisában a belfasti („nagypénteki”) megállapodás politikailag rendezte a békefolyamatot, többek között azzal, hogy jogköröket ruházott az Észak-Ír Nemzetgyűlésre és a végrehajtó bizottságra, amelyek 1999 végén álltak fel. Ugyanakkor még mindig jelentős a szektás indíttatású összetűzések száma, illetve növekszik a fő közösségek közötti lélektani és fizikai megosztottság. Az Észak-Ír Nemzetgyűlés jelenleg fel van függesztve, ami jól illusztrálja a régió békefolyamatát körülvevő fenyegetettséget és bizonytalanságot.

Ilyen összefüggésben hosszú távú folyamat a helyi közösségek szintjén békét és megbékélést támogató gazdasági és társadalmi fejlesztés. Ebbe az irányba mutató eszközként az IFI kiegészíti az EU Észak-Írországban és Írország határ menti régiójában a békéért és a megbékélésért indított programjai által tett intézkedéseket (PEACE I. 1995–1999, PEACE II. 2000–2006 és PEACE III. 2007–2013).

A Nemzetközi Alap ugyanakkor – annak tudatában, hogy a nemzetközi támogatás jelenlegi szintje nem tartható fenn a végtelenségig – 2005-ben felülvizsgálta struktúráit és prioritásait annak érdekében, hogy az új realitások fényében újra meghatározza küldetését. Ezen kívül elfogadott egy stratégiai keretet is, amely 2010-ben megszünteti az Alapot. Ez a stratégia a „Sharing this Space” („megosztani egymással a teret”) címet viseli, és az Alap végső tevékenységi szakaszát (2006–2010) indítja meg. A záró időszak alatt az Alap a leginkább szükséget szenvedő területeket fogja célba venni, és megkísérli annak biztosítását, hogy a munka hosszabb távon és fenntartható maradjon.

A hozzájárulások jelenlegi fordulójáról szóló rendelettel** összhangban az Európai Bizottság az IFI tevékenységeinek értékelését*** is benyújtotta a költségvetési hatósághoz. Ez elismeri, hogy az IFI rendkívül értékes és pozitív intézkedéseket tett a régió békéjéért és megbékéléséért, és így teljesítette célkitűzéseit. A jelentés arra a következtetésre jut, hogy „a Bizottság úgy véli, hogy a 2006 utáni támogatást ezután is az e jelentésben tett megfigyelések alapján kell biztosítani, ami az IFI-nak nyújtott EK-hozzájárulásról szóló leendő tanácsi rendeletben vagy egyéb, a Bizottság és az IFI közötti megfelelő együttműködési eszközök révén jelenhet meg”.

A fenti értékelés fényében az a javaslat, hogy további 4 éven keresztül folytatódjék az EU évi 15 millió eurós hozzájárulás az IFI-hoz. A javasolt új időszak így 2010-ben végződik, ami egybeesne az IFI élettartamának végével.

Az új tanácsi rendeletnek tükröznie kell a bizottsági jelentésben tett észrevételeket is, különösen azokat, amelyek erősítik a célkitűzések szinergiáját és a koordinációt a strukturális alapok beavatkozásaival, mégpedig az új PEACE-programmal és a lezáró rendelkezésekkel.

Az elfogadandó javaslatcsomag a következőket tartalmazza:

- Az Írországért Nemzetközi Alap részére nyújtott közösségi pénzügyi hozzájárulásról (2007-2010) szóló tanácsi rendeletjavaslat

- Az Írországért Nemzetközi Alapról a 177/2005/EK tanácsi rendelet 5. cikkének értelmében tett jelentésről szóló bizottsági közlemény

2006/0194 (CNS)

Javaslat:

A TANÁCS RENDELETE

az Írországért Nemzetközi Alap részére nyújtott közösségi pénzügyi hozzájárulásról (2007-2010)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 308. cikkére,

tekintettel a Bizottság javaslatára[1],

tekintettel az Európai Parlament véleményére[2],

mivel:

(1) Az Írországért Nemzetközi Alapot (a továbbiakban: az Alap) 1986-ban hozta létre az Írországért Nemzetközi Alapról szóló, Írország kormánya, valamint Nagy-Britannia és Észak-Írország Egyesült Királyságának kormánya között 1986. szeptember 18-án megkötött megállapodás (a továbbiakban: a megállapodás) annak érdekében, hogy az 1985. november 15-i angol-ír megállapodásban meghatározott egyik célkitűzés végrehajtásaként előmozdítsa a gazdasági és társadalmi haladást, és Írország-szerte bátorítsa a nacionalisták és az unionisták közötti kapcsolatot, párbeszédet és megbékélést.

(2) A Közösség 1989-től pénzügyi hozzájárulásokat nyújt az Alap részére. Az Írországért Nemzetközi Alap részére nyújtott közösségi pénzügyi hozzájárulásról szóló, 2005. január 24-i 177/2005/EK tanácsi rendelet[3] értelmében a 2005. és a 2006. évre egyaránt évi 15 millió eurót különítettek el a közösségi költségvetésből a 2005–2006-os időszakra. Az említett rendelet 2006. december 31-én hatályát veszti.

(3) A 177/2002/EK rendelet 5. cikkének megfelelően elvégzett értékelések megerősítették, hogy továbbra is szükség van az Alap tevékenységeinek támogatására, illetve tovább kell erősíteni a célkitűzések szinergiáit és a koordinációt a strukturális alapok beavatkozásaival, különös tekintettel a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelettel[4] összhangban felállított, az Észak-Írországban és Írország határ menti megyéiben a békéért és a megbékélésért indított különprogramra (a továbbiakban: a PEACE-program).

(4) Az észak-írországi békefolyamat 2006. december 31-ét követően is igényli az Alap közösségi támogatását. Az észak-írországi békefolyamat terén tett különleges erőfeszítések elismeréseként a 2007–2013-as időszakra további támogatást különítettek el a strukturális alapokból a PEACE-program részére, az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló 1083/2006/EK rendelet[5] II. mellékletének 22. pontja szerint.

(5) Az Európai Tanács 2005. december 15–16-i brüsszeli ülésén felhívta a Bizottságot, hogy tegye meg a megfelelő lépéseket az Alapnak biztosított folyamatos EU-támogatás céljából, mivel az 2010-ig tartó tevékenységének utolsó, döntő szakaszába lép.

(6) Az Alapnak nyújtott közösségi hozzájárulás a 2007., 2008., 2009. és 2010. évre vonatkozó pénzügyi hozzájárulás formájában történik, és így az Alap élettartamával egyszerre ér véget.

(7) A közösségi hozzájárulás elkülönítésekor az Alapnak elsőbbséget kell biztosítania a határokon vagy közösségeken átnyúló projekteknek oly módon, hogy azok kiegészítsék a PEACE-program által a 2007–2010-es időszakban finanszírozott tevékenységeket.

(8) A megállapodással összhangban az Alap minden pénzügyi támogatója megfigyelőként részt vesz az Írországért Nemzetközi Alap igazgatótanácsának ülésein.

(9) Elengedhetetlenül fontos megfelelő koordinációt biztosítani az Alap tevékenységei és a közösségi strukturális alapok által a Szerződés 159. cikke értelmében finanszírozott tevékenységek – különösen a PEACE-program – között.

(10) Az Alap által nyújtott támogatás csak abban az esetben tekinthető hatékonynak, ha fenntartható gazdasági és társadalmi javulást eredményez, és nem más köz- vagy magánkiadások helyettesítésére használják fel.

(11) 2008. július 1. előtt el kell készíteni az Alap lezáró rendelkezéseit felülvizsgáló értékelés.

(12) Az Európai Parlament, a Tanács és a Bizottság között a költségvetési fegyelemről és a pénzgazdálkodás hatékonyságáról és eredményességéről létrejött, 2006. május 17-i intézményközi megállapodás[6] 38. pontja értelmében e rendelet a program egész időtartamára tartalmaz pénzügyi referenciaösszeget, anélkül, hogy ez érintené a költségvetési hatóság Szerződésben meghatározott hatáskörét.

(13) Az Alapnak nyújtott közösségi hozzájárulás összege a 2007., 2008., 2009. és 2010. évre folyó értéken évi 15 millió EUR.

(14) Ez a támogatás hozzájárul a tagállamok és népeik közötti szolidaritás erősítéséhez.

(15) E rendelet elfogadására vonatkozóan a Szerződés nem rendelkezik a 308. cikkben meghatározottaktól eltérő hatáskörről,

ELFOGADTA EZT A HATÁROZATOT:

1. cikk

Az Írországért Nemzetközi Alap (a továbbiakban: az Alap) végrehajtására szolgáló pénzügyi referenciaösszeg a 2007–2010-os időszakra 60 millió EUR.

Az éves előirányzatokat a költségvetési hatóság engedélyezi a pénzügyi keret korlátain belül.

2. cikk

Az Alapnak nyújtott pénzügyi hozzájárulást az Írországért Nemzetközi Alapról szóló, Írország kormánya valamint Nagy-Britannia és Észak-Írország Egyesült Királyságának kormánya között létrejött, 1986. szeptember 18-i megállapodással (a továbbiakban: a megállapodás) összhangban kell felhasználni.

A támogatások odaítélésekor az Alap elsőbbséget biztosít a határokon vagy közösségeken átnyúló projekteknek oly módon, hogy azok kiegészítsék a strukturális alapok – és különösen a PEACE-program – által finanszírozott, Észak-Írországban és Írország határ menti megyéiben zajló tevékenységeket.

A támogatás felhasználása oly módon történik, hogy fenntartható gazdasági és társadalmi javulást eredményezzen az érintett területeken. A támogatás nem használható fel más köz- és magánkiadások helyettesítésére.

3. cikk

A Bizottság megfigyelőként képviseli a Közösséget az Alap Igazgatótanácsának (a továbbiakban: az Igazgatótanács) ülésein.

Az Alap megfigyelőként képviselteti magát a PEACE-program és adott esetben a strukturális alapok más beavatkozásainak támogatás-felügyeleti bizottságának ülésein.

4. cikk

A Bizottság, az Alap Igazgatótanácsával együttműködve, valamennyi szinten megfelelő eljárásokat határoz meg az Alap és a strukturális alapok érintett beavatkozásai – különösen a PEACE-program – szerint felállított irányító hatóságok és végrehajtó szervek közötti koordináció támogatása érdekében.

5. cikk

A Bizottság az Alap Igazgatótanácsával együttműködve megfelelő közzétételi és tájékoztatási eljárásokat határoz meg az Alapból finanszírozott projektekhez nyújtott közösségi hozzájárulás nyilvánosságra hozatala érdekében.

6. cikk

Legkésőbb 2008. június 30-ig az Alap benyújtja a Bizottságnak az Alap tevékenységeinek lezárására vonatkozó stratégiáját, amely a következőket tartalmazza:

a) cselekvési terv, amely tartalmazza a tervezett kifizetéseket és a felszámolás előre látható időpontját;

b) eljárás a kötelezettségvállalások visszavonására;

c) az Alap lezárásakor meglévő maradványösszegek és megkapott kamatok kezelése.

Az Alap részére történő következő kifizetések feltétele, hogy a Bizottság jóváhagyja a lezárási stratégiát. Amennyiben 2008. június 30-ig nem nyújtják be a lezárási stratégiát, úgy az Alap részére addig szünetelnek a kifizetések, ameddig a stratégia meg nem érkezik.

7. cikk

1. A hozzájárulásokat a Bizottság kezeli.

A (2) bekezdésre is figyelemmel az éves hozzájárulásokat a következő részletekben fizetik ki:

a) az első, 40 %-os előleget azt követően folyósítják, hogy a Bizottság megkapta az Alap Igazgatótanácsának elnöke által aláírt kötelezettségvállalást, amely szerint az Alap ezzel a rendelettel összhangban betartja a hozzájárulás nyújtásához kapcsolódó feltételeket;

b) a második, 40 %-os előleget hat hónappal később folyósítják;

c) az utolsó 20 %-os részlet folyósítására azután kerül sor, hogy a Bizottság megkapta és elfogadta az Alap éves tevékenységéről készült jelentést és a kérdéses évre vonatkozó ellenőrzött zárszámadást.

2. A részletek kifizetése előtt a Bizottság az egyes kifizetések tervezett időpontjában az Alap készpénzegyenlege alapján megvizsgálja annak pénzügyi szükségleteit. Amennyiben a vizsgálat szerint az Alap pénzügyi szükségletei nem indokolják valamely részlet kifizetését, az érintett kifizetést felfüggesztik. A Bizottság ezt a döntést az Alap által benyújtott új információk alapján felülvizsgálja, és amint a kifizetéseket indokoltnak tekinti, haladéktalanul folytatja folyósításukat.

8. cikk

Olyan művelet esetében, amely valamely strukturális alap beavatkozása keretében pénzügyi támogatásban részesül vagy részesülhet, az Alapból származó hozzájárulás csak akkor biztosítható, ha a strukturális alapokból származó támogatásnak és az Alapból származó hozzájárulás 40 %-ának összege nem haladja meg a művelet összes támogatható költségének 75 %-át.

9. cikk

Az utolsó közösségi kifizetés után hat hónappal, vagy – amennyiben az korábban bekövetkezik – legkésőbb a 6. cikk első bekezdésének a) pontjában említett stratégiában előirányzott felszámolási időpont előtt hat hónappal végső jelentést kell benyújtani a Bizottságnak. Ez minden olyan információt tartalmaz, amely lehetővé teszi a Bizottság számára, hogy értékelje a támogatás végrehajtását és a célkitűzések elérését.

10. cikk

Az utolsó évi hozzájárulást a 7. cikk (2) bekezdésében említett pénzügyi szükségletelemzést követően fizetik ki, feltéve, hogy az Alap teljesítménye megfelel a 6. cikkben említett lezárási stratégiának.

11. cikk

A kiadások támogathatóságának végső időpontja 2013. december 31.

12. cikk

Ez a rendelet 2007. január 1-én lép hatályba.

Ez a rendelet 2010. december 31-én hatályát veszti.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

PÉNZÜGYI KIMUTATÁS

Szakpolitikai terület: regionális politika Tevékenység: egyéb regionális fellépések |

A FELLÉPÉS MEGNEVEZÉSE: KÖZÖSSÉGI HOZZÁJÁRULÁS A NEMZETKÖZI ÍRORSZÁGÉRT ALAPHOZ (2007–2010) |

1. KÖLTSÉGVETÉSI TÉTEL(EK) + CÍMSOR(OK)

13.03.12

2. ÁLTALÁNOS ADATOK

2.1. Az intézkedésre megítélt keretösszeg (B. rész): 60 millió € kötelezettségvállalásra

2.2. Az alkalmazás időszaka: 2007–2010

2.3. Több évre vonatkozó általános kiadási előirányzat:

a) A kötelezettségvállalási előirányzatok/kifizetési előirányzatok (pénzügyi beavatkozás) ütemterve (lásd 6.1.1. pont)

millió € (három tizedesjegyig)

[n] év 2007 | [n+1] 2008 | [n+2] 2009 | [n+3] 2010 | [n+4] | [n+5 és következő év] | Összesen |

Kötelezettségvállalások | 15 | 15 | 15 | 15 | 60 |

Kifizetések | 15 | 15 | 15 | 12 | 3 | 60 |

b) Technikai és igazgatási segítségnyújtási és támogatási kiadás (lásd 6.1.2. pont)

Kötelezettségvállalások |

Kifizetések |

Részösszeg a+b |

Kötelezettségvállalások | 15 | 15 | 15 | 15 | 60 |

Kifizetések | 15 | 15 | 15 | 12 | 3 | 60 |

c) A személyzeti és egyéb igazgatási kiadások általános pénzügyi hatása (lásd 7.2. és 7.3. pont)

Kötelezettségvállalások / kifizetések | 0,042 | 0,042 | 0,042 | 0,042 |

ÖSSZESEN a+b+c |

Kötelezettségvállalások | 15,042 | 15,042 | 15,042 | 15,042 | 60,168 |

Kifizetések | 0,042 | 15,042 | 15,042 | 15,042 | 12 | 3 | 60,168 |

2.4. A pénzügyi programozással és a pénzügyi tervvel való összeegyeztethetőség

A javaslat összeegyeztethető a jelenlegi pénzügyi programozással.

2.5. A bevételre gyakorolt pénzügyi hatás

A javaslatnak nincsenek pénzügyi hatásai (valamely intézkedés végrehajtásával kapcsolatos technikai kérdésekre vonatkozik)

3. KÖLTSÉGVETÉSI JELLEMZŐK

Kiadás típusa | Új | EFTA-hozzájárulás | Tagjelölt országok hozzájárulásai | A pénzügyi terv fejezete |

nem kötelező | differenciált | NEM | NEM | NEM | 1A |

4. JOGALAP

308. cikk (EK-Szerződés)

5. LEÍRÁS ÉS INDOKOLÁS

5.1. A közösségi beavatkozás szükségessége

5.1.1. Célkitűzések

A nacionalisták és az unionisták közötti kapcsolat, párbeszéd és megbékélés bátorítása Írország-szerte, valamint a két közösség gazdasági és társadalmi haladásának előmozdítása.

5.1.2. A művelet alapja

Az Európai Közösség – felismerve, hogy az Alap célkitűzései tükrözik a maga által is követett célkitűzéseket – gyakorlati támogatást nyújtott az Alapnak (1989 óta évi 15 millió €, 1995–1997-ig évi 20 millió €, 1998–1999-ig évi 17 millió €, 2000–2006-ig pedig évi 15 millió €).

Az Európai Tanács 2005. december 15–16-i brüsszeli ülésén felhívta a Bizottságot, hogy tegye meg a megfelelő lépéseket az Alapnak biztosított folyamatos EU-támogatás céljából, mivel az 2010-ig tartó tevékenységének utolsó, döntő szakaszába lép.

A hozzájárulás újabb négy évig – vagyis az IFI élettartamának végéig – történő folytatása jól illusztrálja az EU által az észak-írországi békefolyamatnak nyújtott támogatást.

5.2. Előrelátható intézkedések és a költségvetés bevonására vonatkozó rendelkezések

- Célkitűzések: a gazdasági és társadalmi haladás előmozdítása, valamint a nacionalisták és az unionisták közötti kapcsolat, párbeszéd és megbékélés bátorítása Írország-szerte.

- Az Alap javarészt Észak-Írországban és Írország határ menti régiójában működik; hátrányos helyzetűnek minősített területeket vesz célba.

- Az Alap tevékenységeinek részletes elemzését lásd a 12.10.2006. COM(2006) 563 / SEC(2006) 1226 bizottsági jelentésben és mellékleteiben.

5.3. A végrehajtás módszerei

Az Alap pénzügyi szükségleteinek értékelését követően az éves hozzájárulást általában részletekben fizetik ki a következőképpen: az első, 40 %-os előleget azt követően folyósítják, hogy a Bizottság megkapta az Alap Igazgatótanácsának elnöke által aláírt kötelezettségvállalást, amely megfelel a tanácsi rendeletnek; a második, 40 %-os előlegfizetésre hat hónappal később kerül sor, az utolsó 20 %-os részletet pedig azután fizetik ki, hogy a Bizottság megkapta és elfogadta az Alap éves tevékenységéről készült jelentést és a kérdéses évre vonatkozó ellenőrzött zárszámadást.

6. PÉNZÜGYI HATÁS

6.1. A B. részre gyakorolt teljes pénzügyi hatás (a teljes programozási időszak alatt)

6.1.1. Pénzügyi beavatkozás

Kötelezettségvállalások (millió € három tizedesjegyig)

Lebontás | [n] év 2007 | [n+1] 2008 | [n+2] 2009 | [n+3] 2010 | [n+4] | [n+5 és következő évek] | Összesen |

1. fellépés | 15 | 15 | 15 | 15 | 60 |

2. fellépés |

stb. |

ÖSSZESEN | 15 | 15 | 15 | 15 | 60 |

6.1.2. Technikai és igazgatási segítségnyújtás, támogatási kiadás és IT kiadás (kötelezettségvállalási előirányzatok)

Nem alkalmazható.

6.2. A B. részben előirányzott intézkedésekkel járó költségek kiszámítása (a teljes programozási időszak alatt)

Nem alkalmazható.

7. A SZEMÉLYZETET ÉS AZ IGAZGATÁSI KIADÁSOKAT ÉRINTŐ HATÁS

7.1. A személyzetet érintő hatás

Foglalkoztatás jellege | A fellépés kezelésére a meglévő és/vagy pótlólagos állományból kirendelendő létszám | Összesen | A fellépés keretében felmerülő feladatok leírása |

Állandó létszámkeret | Ideiglenes létszámkeret |

Tisztviselők vagy ideiglenes személyzet | A B C | 0,2 0,1 | 0,2 0,1 | Szükség esetén mellékelhető a feladatok részletesebb leírása. |

Egyéb személyzet |

Összesen | 0,3 | 0,3 |

7.2. A személyzeti állományt érintő teljes pénzügyi hatás

A személyi állomány fajtája | Összeg (€) | Számítási módszer * |

Tisztviselők Ideiglenes személyzet | 32 400 | 0,3 * €108 000 |

Egyéb személyzet (adja meg a költségvetési tételt) |

Összesen | 32 400 |

Az összegek 12 hónap teljes kiadását jelölik.

7.3. A fellépésből származó egyéb igazgatási kiadások

Költségvetési tétel (szám és megnevezés) | Összeg (€) | Számítási módszer |

Teljes keretösszeg (A7. cím) A0701 – Kiküldetések A07030 – Ülések A07031 – Kötelező bizottságok A07032 – Nem kötelező bizottságok A07040 – Konferenciák A0705 – Tanulmányok és konzultációk Egyéb kiadások (részletezze): könyvvizsgálat | 8 000 1 600 | Évi 10 alkalom (5 db 2 napos kiküldetés átlagosan) * 800 € évi 2 alkalom * 800 € |

Információs rendszerek (A-5001/A-4300) |

Egyéb kiadások – A. rész (részletezze) |

Összesen | 9 600 |

Az összegek 12 hónap teljes kiadását jelölik.

I. Évente összesen (7.2 + 7.3) II. A fellépés időtartama III. A fellépés teljes költsége (I × II) | 42 000 € 4 év 168 000 € |

8. NYOMON KÖVETÉS ÉS ÉRTÉKELÉS

8.1. Nyomon követési rendszer

A Bizottság megfigyelőként folyamatosan jelen van az Igazgatótanácsban, és ezáltal kíséri figyelemmel az Alap tevékenységeit. Az Alap valamennyi tervezett döntéséről tájékoztatják, mielőtt azok az Igazgatótanács elé kerülnének. Az Alap működését ezen kívül a Regionális Politikai Főigazgatóság számvizsgáló és ellenőrző szolgálatai is ellenőrzik. Eredménymutatóként az IFI által elfogadott projektek száma és értéke szolgál.

8.2. A tervezett értékelés rendszere és menetrendje

Az IFI minden évben bemutatja a Bizottságnak éves zárszámadását és tevékenységi jelentését, amelynek meg kell felelnie a Bizottságnak, hogy az folytassa az Alap részére történő kifizetéseket. Ezen kívül az Alap részére történő kifizetéseket az Alap pénzügyi szükségletei szempontjából is ellenőrzik, amit a Bizottság végez el az Alap egyes kifizetéseinek tervezett időpontjára vonatkoztatott készpénzegyenlege alapján.

Mivel az Alap 2010-ben megszűnik, legkésőbb 2008 júniusáig be kell nyújtania a Bizottsághoz tevékenységei lezárására vonatkozó stratégiáját, és az ezt követő kifizetéseknek feltétele, hogy a Bizottság jóváhagyja a lezárási stratégiát.

Az utolsó közösségi kifizetés után hat hónappal, illetve – amennyiben az korábban bekövetkezik – az e rendelet 6. cikkének a) pontjában említett stratégiában előirányzott felszámolási időpont előtt hat hónappal végső jelentést kell benyújtani a Bizottságnak, amely minden olyan információt tartalmaz, amely lehetővé teszi a Bizottság számára, hogy értékelje a támogatás végrehajtását és a célkitűzések elérését.

9. CSALÁS ELLENI INTÉZKEDÉSEK

A Bizottság képviselteti magát az Alap Igazgatótanácsában és a végső éves hozzájárulást csak azután fizeti ki, hogy megkapta és elfogadta az Alap éves jelentését és ellenőrzött zárszámadását. Az Alap működését ezen kívül a Regionális Politikai Főigazgatóság számvizsgáló és ellenőrző szolgálatai is ellenőrzik.

* A legutóbb 2000. október 10-én módosított, 1986. szeptember 18-i Nagy-Britannia és Észak-Írország Egyesült Királyságának kormánya és Írország kormánya között a Nemzetközi Írország Alapról létrejött megállapodás; UK Treaty Series N°58 (1987) Cm 266 / Republic of Ireland N°1 (1986) Cmnd 9908.

** A Tanács 177/2005/EK rendelete (2005. január 24.), HL L 30., 2005.2.3., 1.

*** COM(2006) 563 végleges, 12.10.2006. hónap NN.

[1] HL C (…)., (…)., (…). o.

[2] HL C (…)., (…)., (…). o.

[3] HL L 30., 2005.2.3., 1. o.

[4] HL L 161., 1999.6.26., 1. o. A legutóbb a 173/2005/EK rendelettel (HL L 29., 2005.2.2., 3. o.) módosított, és 2007. január 1-től az 1083/2006/EK rendelettel (HL L 210., 2006.7.31., 210. o.) hatályon kívül helyezett és felváltott rendelet.

[5] HL L 210., 2006.7.31., 25. o.

[6] HL C 139., 2006.6.14., 1. o.